A BIZOTTSÁG HATÁROZATA
(2007. április 25.)
2006-ban a németországi madárinfluenza elleni küzdelemre irányuló biztonsági intézkedésekre a Közösség által nyújtott pénzügyi hozzájárulásról
(az értesítés a C(2007) 1786. számú dokumentummal történt)
(Csak a német nyelvű szöveg hiteles)
(2007/273/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 3a. cikke (1) bekezdésére,
mivel:
(1)
A 90/424/EGK határozat megállapítja a különleges állat-egészségügyi intézkedésekre, beleértve a biztonsági intézkedésekre fordítandó közösségi pénzügyi hozzájárulásokat szabályozó eljárásokat. A 2006/53/EK határozattal (2) módosított 90/424/EGK határozat a tagállamok számára közösségi pénzügyi hozzájárulást biztosít a madárinfluenza felszámolására irányuló intézkedésekkel járó bizonyos költségek fedezésére.
(2)
2006-ban Németországban madárinfluenza tört ki. E betegség megjelenése komoly veszélyt jelent a Közösség állatállományára nézve. A 90/424/EGK határozat 3a. cikkének (2) bekezdése értelmében Németország intézkedéseket hozott a betegség elleni küzdelem érdekében.
(3)
A közösségi pénzügyi hozzájárulás kifizetésének az a feltétele, hogy a tervezett intézkedéseket ténylegesen végrehajtsák, és az illetékes hatóságok meghatározott határidőn belül minden szükséges információt a Bizottság rendelkezésére bocsássanak.
(4)
A 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) a 90/424/EGK határozat 2006/53/EK határozattal történő módosítását követően már nem terjed ki a madárinfluenzára. Ezért e határozatban egyértelműen ki kell kötni, hogy a Németországnak nyújtott pénzügyi hozzájárulás csak akkor nyújtható, ha a 349/2005/EK rendeletben meghatározott bizonyos szabályoknak eleget tettek.
(5)
A 90/424/EGK határozat 3a. cikkének (3) bekezdése előírja, hogy a Közösség pénzügyi hozzájárulása a tagállamra háruló támogatható költségek 50 %-a.
(6)
Németország teljes mértékben eleget tett a 90/424/EGK határozat 3. cikkének (3) bekezdésében és 3a. cikkének (2) bekezdésében meghatározott technikai és igazgatási kötelezettségeinek. Németország eljuttatta a Bizottsághoz a 2006. március 14-én kitört járvány kapcsán felmerülő költségekről szóló információkat, és ezek után is rendelkezésre bocsátotta a szükséges információkat a kártérítés költségeiről és a műveleti kiadásokról.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás
(1) A Közösség részéről Németország számára a 90/424/EGK határozat 3a. cikkének (2) bekezdésében említett, a 2006. évi madárinfluenza elleni küzdelemre irányuló intézkedések meghozatalából kifolyólag e tagállamra háruló költségek fedezésére pénzügyi hozzájárulás nyújtható.
Ez a pénzügyi hozzájárulás a közösségi finanszírozásra jogosult felmerülő költségek 50 %-át jelenti.
(2) E határozat alkalmazásában a 349/2005/EK rendelet 2-5. cikke, 7. és 8. cikke, 9. cikkének (2), (3) és (4) bekezdése és 10. cikke értelemszerűen alkalmazandó.
2. cikk
Címzett
Ennek a határozatnak a címzettje a Németországi Szövetségi Köztársaság.
Kelt Brüsszelben, 2007. április 25-én.